Document ID: 32005R0067

UREDBA KOMISIJE (ES) št. 67/2005
z dne 17. januarja 2005
o spremembi Uredbe (ES) št. 2879/2000 o podrobnih pravilih za uporabo Uredbe Sveta (ES) št. 2702/1999 o ukrepih za informiranje in promocijo kmetijskih proizvodov v tretjih državah
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2702/1999 z dne 14. decembra 1999 o ukrepih za informiranje in promocijo kmetijskih proizvodov v tretjih državah (1) in zlasti člena 11 Uredbe,
ob upoštevanju naslednjega:
(1)
Člena 3 in 4 Uredbe (ES) št. 2702/1999 vsebujeta merila za določanje trgov in proizvodov, za katere se izvajajo ukrepi informiranja in/ali promocije v tretjih državah. Ti trgi in proizvodi so navedeni v Prilogi k Uredbi Komisije (ES) št. 2879/2000 (2).
(2)
Člen 5 Uredbe (ES) št. 2702/1999 določa, da Komisija vsaki dve leti sestavi seznam trgov in proizvodov iz členov 3 in 4 te uredbe.
(3)
Seznam ciljnih trgov je treba spremeniti ob upoštevanju dejstva, da predstavljajo Hrvaška, Bosna in Hercegovina, Srbija in Črna gora, Nekdanja jugoslovanska republika Makedonija, Turčija in Ukrajina izvozne trge, ki so za nekatere države članice še posebno zanimivi, za Skupnost na splošno pa predstavljajo potencialno izvozno tržišče.
(4)
Cvetje in rastline so proizvodi, pri katerih se tržno ravnovesje lahko izboljša z ukrepi informiranja in/ali splošne promocije v tretjih državah. Ti proizvodi se zato vključijo v seznam proizvodov, ki se lahko zajamejo z ukrepi promocije v tretjih državah.
(5)
Primerno je razširiti sklicevanje na sir in jogurt v Prilogi k Uredbi (ES) št. 2879/2000 na mlečne proizvode v splošnem.
(6)
Proizvodi z zaščiteno označbo porekla (ZOP), zaščiteno geografsko označbo (ZGO) ali označbo zajamčene tradicionalne posebnosti (ZTP) v skladu z Uredbo Sveta (ES) št. 2081/92 z dne 14. julija 1992 o zaščiti geografskih označb in označb porekla za kmetijske proizvode in živila (3) ali Uredbo Sveta (ES) št. 2082/92 z dne 14. julija 1992 o certifikatih o posebnih lastnostih za kmetijske proizvode in živila (4) ter proizvodi ekološkega kmetijstva v skladu z Uredbo Sveta (ES) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil (5) so kakovostni proizvodi, katerih pridelava ima prednost v okviru skupne kmetijske politike. Ti proizvodi se zato vključijo v Prilogo k Uredbi (ES) št. 2879/2000, da se jim zagotovijo vse ugodnosti, ki jih lahko uživajo z ukrepi promocije in informiranja, določenimi za režim promocije v tretjih državah.
(7)
Uredbo (ES) št. 2879/2000 je treba zato ustrezno spremeniti.
(8)
Ukrepi, predvideni s to uredbo, so v skladu z mnenjem, predloženim na zasedanju skupnega upravljalnega odbora za promocijo kmetijskih proizvodov -
SPREJELA NASLEDNJO UREDBO:
Člen 1
Priloga k Uredbi (ES) št. 2879/2000 se nadomesti z besedilom v Prilogi k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. januarja 2005

Labels: 7
3
5
6